Vukicevic: - Den vonde Bislett-opplevelsen er bak meg
- Jeg er trygg på meg selv og har lagt den vonde opplevelsen fra Bislett bak meg. Det føler jeg at jeg har klart veldig bra, men det har krevd en del mental trening. - Derfor reiste jeg en tur til Britt Tajet-Foxell i London etter Bislett. Den samtalen jeg hadde med henne om det mentale var veldig bra. Jeg bestemte meg også for å kutte ut en konkurranse etter Bislett Games. I stedet har jeg trent mye og terpet på tekniske ting, sier Christina Vukicevic til NTB. Hun ankom EM-byen tirsdag, og noe av det første hun gjorde var å ta en liten treningsøkt på Olympiastadion. - Jo, jeg trente litt på banen tirsdag. Da foretok jeg noen raske hekkpasseringer også, og jeg kan ikke si annet enn at jeg føler meg veldig bra. Derfor må konklusjonen bli at jeg føler meg mer enn klar til å løpe fort på fredag, legger hun til. Vukicevic sier også at hun har hatt en del positive opplevelser på trening den siste tiden, men hun har likevel ikke helt glemt den triste sesongåpningen med brutt løp i Hengelo og total miss både i Florø og i Diamond League-stevnet på Bislett.Christina Vukicevic har 13,19 som årsbeste. Det er langt unna både OL-krav og hennes egen norske rekord på 12,74 sekunder, men i EM er det europamesterskapet som teller for henne. Hun påstår i alle fall selv at hun ikke tenker verken OL eller OL-krav under mesterskapet i Helsingfors. - Det fysiske er veldig bra. Nå gjelder det bare å få tilbake tryggheten. Det håper jeg skal skje her, for EM er ikke uviktig for meg. Det er dessuten lenge til OL, men det er selvsagt et kvalifiseringskrav, og med tanke på det så har jeg løp her både fredag og lørdag, sier hun til NTB. Men hun understreker at hun ikke tenker OL. Det eneste hun tenker på og er opptatt av er å løpe fort.- Det er helt klart at jeg er innstilt på å løpe fort her, for det er den eneste måten jeg kan komme meg videre til semifinale og finale på, forteller hun. Hvor fort hun kan løpe vil hun ikke si noe om, men innstillingen er i alle fall god. - Jeg kan i hvert fall forsikre om at jeg kommer til å stille her med lave skuldre. Jeg har ikke noe press på meg etter det som har skjedd til nå i sesongen, og kanskje er det bra, sier hun smilende. - Jeg har også kuttet en konkurranse på vei mot dette mesterskapet, og det gjorde jeg for ikke å få en dårlig oppleve før EM. I det hele tatt har jeg forsøkt å se alt det positive som har skjedd meg i oppladningen til dette EM-et. - Etter hver trening har jeg plukket ut fem positive ting som har skjedd, og det har gjort at jeg føler meg råklar til å løpe her i Helsingfors nå, sier Christina Vukicevic. Forsøket på 100 meter hekk går fredag, mens finalen skal løpes lørdag. Ved siden av Vukicevic skal også Isabelle Pedersen løpe korthekken for Norge.
Christina Vukicevic er klar for forsøket på 100 meter i hekk i EM, og hun mener hun er på vei ut av den mørke tunellen hun har vært i siden sesongstarten.